b"\n_START_ARTICLE_\nFN's sikkerhedsr\xc3\xa5d\n_START_PARAGRAPH_\nDe Forenede Nationers Sikkerhedsr\xc3\xa5d er den gren af de Forenede Nationer, der er ansvarlig for opretholdelsen af international fred og orden. Organets bef\xc3\xb8jelser fremg\xc3\xa5r af FN-pagten, og involverer fredsbevarende operationer, etablering af internationale sanktioner, samt brug af milit\xc3\xa6r magt.\n_START_SECTION_\nHistorisk\n_START_PARAGRAPH_\nSikkerhedsr\xc3\xa5det har fem permanente medlemmer: USA, Frankrig, Folkerepublikken Kina, Rusland og Storbritannien. De fem permanente medlemmer blev udvalgt p\xc3\xa5 baggrund af den geopolitiske magtbalance i k\xc3\xb8lvandet p\xc3\xa5 2. verdenskrig. Popul\xc3\xa6rt sagt s\xc3\xa5 er det 2. verdenskrigs sejrherrer, der g\xc3\xb8r krav p\xc3\xa5 de permanente pladser. I forbindelse med Den kinesiske borgerkrig, der resulterede i de to Kina'er (Taiwan og Folkerepublikken Kina), var der i en kort periode kamp mellem USSR og USA om hvem der sad med. Dette skal ses i forl\xc3\xa6ngelse af, at de permanente medlemmers magtbef\xc3\xb8jelser er ganske betydelige; enhver vedtagen beslutning kan nedstemmes af et permanent medlem (se: vetoret). Udover de fem permanente medlemmer er der ti valgte medlemmer, der i dag sidder i perioder p\xc3\xa5 2 \xc3\xa5r._NEWLINE_R\xc3\xa5det har hovedansvaret for verdens sikkerhedsproblemer. R\xc3\xa5det er dog handlingslammet, hvis et af de faste medlemmer nedl\xc3\xa6gger veto mod et forslag. Dette er sket adskillige gange, hvilket fra tid til anden for\xc3\xa5rsager en ophedet diskussion, da enkelte af de permanente medlemmer d\xc3\xa5rligt kan retf\xc3\xa6rdigg\xc3\xb8re deres vetoret. Sikkerhedsr\xc3\xa5det kan p\xc3\xa5l\xc3\xa6gge FN's medlemslande at deltage i \xc3\xb8konomiske, kommunikationsm\xc3\xa6ssige og milit\xc3\xa6re sanktioner mod en stat som repr\xc3\xa6senterer en trussel mod freden.\n_START_SECTION_\nDanmark i Sikkerhedsr\xc3\xa5det\n_START_PARAGRAPH_\nDanmark har v\xc3\xa6ret valgt som medlem af sikkerhedsr\xc3\xa5det i fire perioder: 1953\xe2\x80\x9354, 1967\xe2\x80\x9368, 1985\xe2\x80\x9386 og 2005\xe2\x80\x932006 . Desuden har Danmark i en \xc3\xa5rr\xc3\xa6kke stillet milit\xc3\xa6re styrker til r\xc3\xa5dighed for FN's fredsbevarende styrker som er underlagt Sikkerhedsr\xc3\xa5det.\n_START_SECTION_\nUdvidelse\n_START_PARAGRAPH_\nDet har i den senere tid v\xc3\xa6ret diskuteret at udvide antallet af permanente medlemmer. Japan og Tyskland, som har markeret sig med de st\xc3\xa6rkeste krav om fast s\xc3\xa6de, er FN's n\xc3\xa6st- og tredjest\xc3\xb8rste nettobidragsydere. Tyskland er ogs\xc3\xa5 den n\xc3\xa6stst\xc3\xb8rste bidragsyder af tropper til FN-operationer efter USA. Kansler Gerhard Schr\xc3\xb6der sagde i august 2004 slet og ret: \xc2\xabTyskland har ret til et s\xc3\xa6de\xc2\xbb._NEWLINE_Tidligere generalsekret\xc3\xa6r Kofi Annan har bedt sine r\xc3\xa5dgivere om at fremme forslag til hvordan FN's struktur kan reformeres. En foresl\xc3\xa5et l\xc3\xb8sning er at udvide antallet af faste medlemmer af sikkerhedsr\xc3\xa5det med fem lande. Dette inkluderer Japan, Tyskland, Indien, Brasilien og et afrikansk land. I september 2004 underskrev disse fire lande en f\xc3\xa6lles udtalelse, hvor de gensidig st\xc3\xb8ttede andres krav om fast plads. Storbritannien og Frankrig erkl\xc3\xa6rede deres positive opbakning til dette krav._NEWLINE_Nogle lande, bl.a. Italien og Nederland, \xc3\xb8nsker et f\xc3\xa6lles europ\xc3\xa6isk s\xc3\xa6de. Men siden det er usandsynligt at Storbritannien og Frankrig \xc3\xb8nsker at opgive deres s\xc3\xa6der, mener den tyske udenrigsminister, at Tyskland, som er et meget st\xc3\xb8rre land, ogs\xc3\xa5 b\xc3\xb8r f\xc3\xa5 et s\xc3\xa6de."